ບັນດາປະເທດ ທີ່ໜຸນຫລັງຝ່າຍຄ້ານຊີເຣຍ ພົບປະກັນ ທີ່ອີສຕັນບູນ ປະເທດເທີກີ
ວັນ​ອາທິດ​ມື້​ນີ້ ລັດຖະມົນຕີ​ຕ່າງປະ​ເທດຄລິນຕັນ ທວງ​ໃຫ້​ກໍາລັງ​ທະຫານ​ ຂອງ​ທ່ານ​ອັດຊັດ ຈົ່ງ​ຍຸຕິ​ການ​ໂຈມ​ຕີ ​ທີ່ແນໃສ່ປະຊາຊົນນັ້ນເສຍ.
ບັນດາລັດຖະມົນຕີຕ່າງປະເທດຫລາຍກວ່າ 70 ຄົນ ຈາກປະເທດຕາເວັນຕົກແລະອາຣັບ ທີ່ໜຸນຫລັງການລຸກຮືຂຶ້ນຂອງຊີເຣຍ ກໍາລັງພົບປະກັນ ທີ່ນະຄອນຫລວງອີສຕັນບູນ ປະ ເທດເທີກີ ເພື່ອການປຶກສາຫາລືກັນທີ່ແນ ໃສ່ເພື່ອໂດດດ່ຽວປະທານາທິບໍດີ Bashar al-Assad ຕື່ມຂຶ້ນ ພ້ອມກັບຮຽກຮ້ອງໃຫ້ພວກຝ່າຍຄ້ານຈົ່ງທ້ອນໂຮມເປັນອັນນຶ່ງອັນ ດຽວກັນ ແລະ ສະເໜີໃຫ້ທາງເລືອກປະຊາທິປະໄຕ ຕໍ່ການປົກຄອງແບບຜະເດັດການ ຂອງທ່ານ Assad ນັ້ນ ວັນອາທິດມື້ນີ້ ທ່ານນາງລັດຖະມົນຕີຕ່າງປະເທດ ຮີລແລຣີ ຄລິນຕັນ ໄດ້ທວງໃຫ້ກໍາລັງ ທະຫານຂອງທ່ານອັດຊັດ ຈົ່ງຍຸຕິການໂຈມຕີທີ່ແນເປົ້າໃສ່ພວກປະຊາຊົນນັ້ນເສຍ ຫລືບໍ່ ດັ່ງນັ້ນ ກໍປະເຊີນກັບຜົນຕອບຮັບທີ່ຮຸນແຮງທີ່ສຸດ ແຕ່ຫົວໜ້ານັກການທູດຂອງ ສະຫະລັດ ຮັບຮູ້ວ່າຄວາມ ພະຍາຍາມເປັນຜູ້ໄກ່ເກ່ຍ ຂອງສະຫະປະຊາຊາດເພື່ອ ຍຸຕິການກໍ່ຄວາມຮຸນແຮງນັ້ນ ໄດ້ຢຸດຊະງັກລົງໄປ ໃນຂະ ນະທີ່ທ່ານອັດຊັດເມີນເສີຍ ຕໍ່ຄໍາໝັ້ນສັນຍາຂອງທ່ານ ເອງ ທີ່ວ່າຈະປະຕິບັດຕາມ ແຜນການສັນຕິພາບທີ່ສະເໜີ ໂດຍທ່ານ ໂຄຟີ ອັນນັນ ທູດ ພິເສດຂອງສະຫະປະຊາຊາດ ແລະສັນນິບາດອາຣັບ ທ່ານນາງຄລິນຕັກ່າວວ່າ ວໍຊິງ ຕັນ ຈະສະເໜີໃຫ້ເງິນອີກ 12 ລ້ານໂດລາເພື່ອການຊ່ວຍເຫລືອ ດ້ານມະນຸດສະທໍາແກ່ປະຊາຊົນຊີເຣຍທີ່ຕົກຢູ່ໃນສົງຄາມນັ້ນ ແລະນອກນີ້ ຍັງຈະສະໜອງ ເຄຶ່ອງອຸບປະກອນສື່ສານຕ່າງໆເພື່ອຊ່ວຍພວກກໍາລັງຝ່າຍຄ້ານ ໃນການລວມກຸ່ມກັນ ແລະ ຫລົບການໂຈມຕີຂອງລັດຖະບານ ປະທານາທິບໍດີ ອັດຊັດ ທີ່ກະຊວງຕ່າງປະເທດຂອງເພິ່ນໄດ້ປະກາດວ່າການປະຕິວັດໄດ້ ຖືກທັບມ້າງແລ້ວນັ້ນ ເວົ້າວ່າທ່ານໄດ້ຮັບເອົາຂໍ້ສະເໜີຫົກປະການຂອງທ່ານອັນນັນ ແຕ່ ຄໍາຖະແຫລງຂອງທ່ານໄດ້ຮັບການຕອບຮັບດ້ວຍຄວາມລະແວງສົງໃສໂດຍບັນດາລັດຖະ ບານປະເທດຕາເວັນຕົກ ແລະອາຣັບ ຍ້ອນວ່າການສູ້ລົບກັນຢູ່ພາກພື້ນດິນຍັງດໍາເນີນ ໄປຢ່າງຕໍ່ເນື່ອງຢູ່ນັ້ນ ທ່ານ ຣີເຊບ ຕາຢິບ ເອີດວນ ນາຍົກລັດຖະມົນຕີເທີກີ ໄດ້ຂໍຮ້ອງໃຫ້ປະ ຊາຄົມນານາ ຊາດໃຫ້ການສະໜັບສະໜຸນສິດທິປ້ອງກັນຕົວເອງຂອງປະຊາຊົນຊີເຣຍ ຖ້າຫາກວ່າ ສະຫະປະຊາຊາດບໍ່ສາມາດຍຸຕິການກວດລ້າງ ຢ່າງນອງເລືອດຂອງປະທານາທິບໍດີ Bashar al-Assad ຕໍ່ການລຸກຮືຂຶ້ນຕໍ່ຕ້ານລັດຖະບານໄດ້ນັ້ນ ຈີນ ແລະຣັດເຊຍ ປະຕິເສດຄໍາເຊື້ອເຊີນໃຫ້ເຂົ້າຮ່ວມກອງປະຊຸມຂອງ “ເພື່ອນມິດຂອງ ຊີເຣຍ” ທີ່ເທີກີນັ້ນ ທັງສອງປະເທດໄດ້ພິທັກປົກປ້ອງລັດຖະບານຊີເຣຍມາສອງຄັ້ງແລ້ວ ຈາກການຖືກຕໍາໜິຕິຕຽນ ໂດຍສະພາຄວາມໝັ້ນຄົງອົງການສະຫະປະຊາຊາດ ຍ້ອນ ຢ້ານວ່າບາດກ້າວແບບນັ້ນອາດນໍາໄປສູ່ການແຊກແຊງຂອງທະຫານຕ່າງປະເທດໄດ້ ອິຣ່ານ ຊຶ່ງເປັນພັນທະມິດທີ່ໃກ້ຊິດຂອງຊີເຣຍ ບໍ່ໄດ້ຖືກເຊີນໃຫ້ເຂົ້າຮ່ວມກອງປະຊຸມຄັ້ງນີ້